Verdagte aangekeer vir moord op Tulbagh  Foto bloot ter illustrasie. (Foto: Amirali Mirhashemian/Unsplash) ŉ Man van Lesotho is Dinsdag in hegtenis geneem nadat vier mans die naweek koelbloedig op Tulbagh in die Wes-Kaap vermoor is. “Speurders verbonde aan die Wes-Kaap se eenheid vir ernstige geweldsmisdaad het alle leidrade opgevolg en ŉ soektog geloods na ŉ bekende dwelmhandelaar in ŉ plaaslike nedersetting. Dit het gelei tot die inhegtenisneming van ŉ 29-jarige onwettige immigrant van Lesotho in die Marikana-nedersetting,” het kol. Andrè Traut, polisiewoordvoerder van die Wes-Kaap, gesê. Maroela Media het Maandag berig ses mans en drie vroue het Saterdagaand by ’n huis in Joostestraat gekuier toe onbekende aanvallers omstreeks 21:00 op die groep losgebrand het. Vier mans, onderskeidelik 30, 32, 33 en 37 jaar oud, is noodlottig gewond. ’n Vyfde man is later in die hospitaal opgeneem vir mediese behandeling. Die verdagte sal Donderdag in die landdroshof op Tulbagh verskyn, waar hy op vier aanklagte van moord en een van poging tot moord tereg sal staan. “Die ondersoek na die massamoord duur intussen voort en meer inhegtenisnemings kan nie uitgeskakel word nie, het Traut gesê.